钦定古今图书集成/明伦汇编/官常典/第500卷 > 李继勋
## 钦定古今图书集成/明伦汇编/官常典/第500卷 > 李继勋

按《宋史》本传：“继勋，大名元城人。周祖领镇，选隶帐下。
广顺初，补禁军列校，累迁至虎捷左厢都指挥使，领
永州防御使。显德初，迁侍卫步军都指挥使，领昭武
军节度。岁馀，改领曹州。世宗亲征淮上，令继勋领兵
屯寿州城南，进洞屋云梯，以攻其城。继勋怠于守御，
为其所败，死者数万，梯屋悉皆被焚。召归阙，出为河”
阳三城节度，议者以为失责帅之义。及再幸寿春回，
左授继勋右武卫大将军，又以其掌书记陈南金裨
赞无状，并黜之。显德四年冬，复从世宗南征。及次迎
銮，即命继勋帅黑龙船三十艘于江口滩，败吴兵数
百，获战船二艘，以功迁左领军卫上将军。七月，改右
羽林统军。六年春，世宗幸沧州，以继勋为战櫂左厢
都部署，前泽州刺史刘洪副之。俄权知邢州。恭帝即
位，授安国军节度，加检校太傅。宋初，加检校太尉。太
祖平泽、潞，继勋朝于行在，即以为昭义军节度。是秋，
率师入河东，燔平遥县，俘获甚众。建隆二年冬，又败
并军千馀人，斩首百馀级，获其辽州刺史傅延彦及
弟延勋来献。乾德二年，诏与康延沼、尹训率步骑万
馀攻辽州。太原将郝贵超领兵来援，战于城下，继勋
大败之。州将杜延韬危蹙，与拱卫都指挥使冀进、兵
马都监供奉官侯美籍部下兵三千送款于继勋，即
遣内供奉官都知慕容延忠入奏，诏褒之。未几，并人
诱契丹步骑六万人来取辽州，复遣继勋与罗彦瓌、
郭进、曹彬等领六万众赴之，大破契丹及太原军于
城下。五年，加同平章事。开宝初，将征河东，以继勋为
行营前军都部署，败并人于涡河。二年，太祖亲征河
东，命继勋为行营前军都部署。驾至城下，分军四面，
继勋栅其南。三年春，移镇大名。太平兴国初，加兼侍
中。俄以疾求归洛阳，许之，赐钱千万、白金万两。是秋，
上表乞骸骨，拜太子太师致仕，朝会许缀中书门下
班。寻卒，年六十二，赠中书令。继勋累历藩镇，所至无
善政，然以质直称。信奉释氏，与太祖有旧，故特承宠
遇。弟继偓，亦有武勇，周显德末，补内殿直。宋初，累历
军职。开宝中，为步军副都军头。太平兴国三年，迁内
外马步军副都军头，坐事改右卫率府率。六年，加本
卫将军，领奖州刺史，累至龙卫右厢都指挥使，领本
州团练使。